2015-yilda Surxondaryo viloyatida 2600 dan ziyod chiqindi maydonchasi quriladi

Qo‘shni davlatlar bilan chegaradosh Surxondaryo viloyatida epizootik, epidemiologik barqaror vaziyatni ta’minlashga alohida e’tibor qaratilmoqda, deb xabar beradi O‘zbekiston Milliy axborot agentligi.

Viloyat hududidagi “Chumchuqlijar”, “Ayritom” bojxona komplekslarining sanitariya nazorati punktlarida o‘ta xavfli yuqumli kasalliklar chetdan kirib kelishining oldi olinmoqda. Avtomashinalar uchun kaustik soda ishqori eritmasi bilan to‘ldirilgan dezbarerlar, chet davlatdan kelayotgan yo‘lovchilar uchun dezkovriklar tashkil etilgan.
Xavfli yuqumli kasalliklarning alomatlari, ularni keltirib chiqaradigan omillar va oldini olish usullari aks ettirilgan materiallar tarqatildi. Ichimlik suvi manbalari va ochiq suv havzalaridan muntazam namunalar olinib, kimyoviy, bakteriologik tahlil qilinmoqda. Jumladan, ichimlik suvining mikrobiologik tarkibini aniqlash uchun 8183 suv namunasi olinib, tekshiruvdan o‘tkazildi. Aholini muntazam toza ichimlik suvi bilan ta’minlashga e’tibor kuchaytirilayotgani turli kasalliklarning oldini olib, sog‘lom turmush tarzini shakllantirishda muhim omil bo‘lmoqda.
Emlash ishlarining to‘g‘ri yo‘lga qo‘yilgani ham aholi, ayniqsa, yosh avlod salomatligini saqlashda muhim ahamiyat kasb etmoqda. Buning uchun Termiz shahri va tumanlardagi shifoxonalar muntazam yuqumli kasalliklarga qarshi vaksinalar bilan ta’minlanmoqda.
Chekka qishloqlarda maishiy chiqindilarni to‘plab zararsizlantiradigan zamonaviy inshootlar barpo etilmoqda. Joriy yilda Boysun tumanidagi “Qo‘rg‘oncha”, Denov tumanidagi “Yangiobod”, Uzun tumanidagi “Bobotog‘” qishloq fuqarolar yig‘inlari hududida maishiy chiqindilarni to‘plash va zararsizlantirish uchun yer maydonlari ajratilib, qurilish ishlari boshlandi. 2015-yilda viloyatda 2676 chiqindi maydonchasi qurilishi rejalashtirilgan. Boysun tumanidagi “Machay”, Qumqo‘rg‘on tumanidagi “Ketmon”, Termiz tumanidagi ”Xotinrabot”, Uzun tumanidagi “Xonjiza”, Sariosiyo tumanidagi “Sangardak” qishloq fuqarolar yig‘inlari hududlarida ham ana shunday inshootlar barpo etilmoqda.